KLASA: 034-05/24-01-5

URBROJ: 711-02-01/05-2024-02

Zagreb, 19. siječnja 2024.

 **IGOR VRGA**

 ravnatelj Opće bolnice Dr. Ivo Pedišić

Sisak

**Predmet: mišljenje na zahtjev obveznika Igora Vrge**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 9. siječnja 2024. pod brojčanom oznakom KLASA: 034-05/24-01-5, URBROJ: 8058-2024-1, zaprimilo je zahtjev za davanjem mišljenja koji je podnio obveznik Igor Vrga, ravnatelj Opće bolnice Dr. Ivo Pedišić Sisak.

U podnesenom zahtjevu obveznik je naveo da zbog nedostatka zdravstvenih radnika, osobito doktora medicine, sukladno člancima 157. do 159. Zakona o zdravstvenoj zaštiti („Narodne novine“, br. 100/18., 125/19., 147/20., 119/22., 156/22. i 33/23.) ustanove međusobno zaključuju ugovore o međusobnim pravima i obvezama te izdaju odobrenja svojim radnicima za obavljanje poslova iz djelatnosti poslodavca za rad u drugim ustanovama. U zahtjevu obveznik dalje navodi da je s danom 19. prosinca 2023. imenovan za ravnatelja Opće bolnice Dr. Ivo Pedišić Sisak te da su u istoj bolnici zaposleni i članovi njegove uže obitelji (majka, otac, sestra i brat) te da bi majka i sestra sukladno spomenutim odredbama Zakona o zdravstvenoj zaštiti trebale ići obavljati poslove iz djelatnosti poslodavca u drugim ustanovama, a da obveznik, kao osoba ovlaštena za zastupanje bolnice, sklapa i potpisuje ugovore o međusobnim pravima i obvezama s drugim ustanovama te izdaje i potpisuje odobrenja svojim radnicima za rad u tim ustanovama. Obveznik nastavno na navedeno traži mišljenje može li kao zakonski zastupnik bolnice potpisivati ugovore o međusobnim pravima i obvezama s ustanovama u koje bi išli raditi članovi njegove uže obitelji i izdati im odobrenja za rad u tim ustanovama ili bi sklapanjem i potpisivanjem tih ugovora i izdavanjem odobrenja počinio povredu odredbi Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI).

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. ZSSI-a na 37. sjednici održanoj 19. siječnja 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 157. stavcima 1., 2. i 3. Zakona o zdravstvenoj zaštiti propisano je da zdravstveni radnik može uz odobrenje poslodavca za svoj račun sklopiti posao iz zdravstvene djelatnosti poslodavca te da se navedeno odobrenje daje na vrijeme od godinu dana dok je uvjet za davanje odobrenja prethodno sklopljeni ugovor o međusobnim pravima i obvezama između poslodavca i zdravstvene ustanove, trgovačkog društva koje obavlja zdravstvenu djelatnost odnosno privatnog zdravstvenog radnika kod kojeg će zdravstveni radnik za svoj račun obavljati poslove iz djelatnosti poslodavca.

Povjerenstvo ističe kako se majka, otac, sestra i brat obveznika smatraju povezanim osobama s obveznikom temeljem članka 5. stavka 1. točke 6. ZSSI-a.

U situaciji kada bi se obveznik u okviru izvršavanja svojih ovlasti ravnatelja Opće bolnice Dr. Ivo Pedišić Sisak našao temeljem spomenutih odredbi Zakona o zdravstvenoj zaštiti odlučivati u postupcima sklapanja ugovora o međusobnim pravima i obvezama s drugim zdravstvenim ustanovama, kao i u postupku izdavanja odobrenja zdravstvenim radnicima za rad u tim ustanovama, a u kojim postupcima su zdravstveni radnici osobe povezane s obveznikom, pojavile bi se okolnosti koje se mogu definirati kao potencijalni sukob interesa kada bi njegov privatni interes mogao utjecati na nepristranost u obavljanju javne dužnosti.

Naime, postupanje Opće bolnice Dr. Ivo Pedišić Sisak u postupcima sklapanja ugovora o međusobnim pravima i obvezama s drugim zdravstvenim ustanovama, kao i u postupku izdavanja odobrenja zdravstvenim radnicima za rad u tim ustanovama treba biti provedeno u javnom interesa, a obveznik ne može biti objektivan i nepristran jer pored obveze zaštite javnog interesa ujedno želi ostvarenje i vlastitog privatnog interesa odnosno interesa s njim povezane osobe.

Isto tako, zdravstveni radnici ne mogu biti isključeni ili ograničeni od svojeg prava na sklapanje posla iz zdravstvene djelatnosti poslodavca za svoj račun zbog toga što su povezane osobe s obveznikom već na navedeno imaju pravo pod jednakim uvjetima kao i drugi zdravstveni radnici.

Obveznik je uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog te je stoga u cilju očuvanja vlastitog integriteta i jačanja transparentnosti u obnašanju javnih dužnosti dužan, sukladno članku 9. ZSSI-a, izuzeti se od odlučivanja i poduzimanja bilo koje radnje u postupku sklapanja ugovora o međusobnim pravima i obvezama s drugim zdravstvenim ustanovama, kao i u postupku izdavanja odobrenja zdravstvenim radnicima za rad u tim ustanovama, a temeljem kojih bi zdravstveni radnik koji je ujedno povezana osoba s obveznikom za svoj račun sklopio posao iz zdravstvene djelatnosti, te je obveznik za obavljanje navedenih radnji dužan ovlastiti drugu osobu.

Također, svim osobama koje bi eventualno u istim postupcima poduzimale radnje obveznik je dužan deklarirati okolnost da s njim povezane osobe namjeravaju za svoj račun sklopiti posao iz zdravstvene djelatnosti poslodavca te je o istom dužan obavijestiti i članove Upravnog vijeća Opće bolnice Dr. Ivo Pedišić Sisak te javnost putem službene internetske stranice bolnice. Na taj način skreće se pozornost osobama koje poduzimaju radnje i odlučuju u navedenim postupcima, ali i zainteresiranoj javnosti, na potrebu kontrole u predmetnim postupcima.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Igor Vrga, putem e-maila
2. Objava na internetskoj stranici Povjerenstva
3. Pismohrana